Diari Oficial de la Generalitat Valenciana


Sumari del DOGV 6286, del 10-06-2010 (2010/6433)

Bases que han de regir la convocatòria d'ajudes a projectes de cooperació internacional al desenrotllament que realitzen organitzacions no governamentals durant l'any 2010.
----------------------------------------------------------------------------------------------------------------------------------------------------------------------------

### Dades del document

Número de DOGV
:   6286

Data del DOGV
:   10-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6433


Data del document
:   28-04-2010

Organisme emissor
:   Ajuntament d'Aldaia

Tipus de document
:   Anunci

Descriptors 

:   * Aldaia
    * ajuda pública

Bases que han de regir la convocatòria d'ajudes a projectes de cooperació internacional al desenrotllament que realitzen organitzacions no governamentals durant l'any 2010. [2010/6433]  
Article 1. Objecte de la convocatòria  
Es convoquen ajudes a organitzacions no governamentals (ONG) per al cofinançament de projectes de cooperació a executar en els països i pobles empobrits (Tercer Món), en virtut de l'Acord del Ple, del 27 de setembre de 1994, pel qual es destina el 0,7% del pressupost municipal a projectes de desenrotllament.  
El període de convocatòria és de caràcter anual, per això els projectes es realitzaran durant l'exercici 2010.  
Article 2. Entitats beneficiàries  
Les ONG i/o entitats sol·licitants de les ajudes regulades per mitjà d'esta convocatòria hauran de complir els requisits següents:  
1. Estar constituïdes a l'empara del que disposa l'article 22 de la Constitució espanyola i la resta de disposicions legals.   
2. No perseguir fins lucratius ni dependre econòmica o institucionalment d'entitats lucratives.  
3. Tindre la seua seu o delegació permanent a la Comunitat Valenciana.  
4. Estar inclosa en el registre provincial i/o nacional d'associacions, així com en el cas de les locals estar incloses en el cens d'associacions locals.  
5. Estar al corrent, en el cas d'haver rebut ajudes i subvencions amb anterioritat, en el compliment de les obligacions establides en la corresponent convocatòria.  
Article 3. Experiència prèvia de l'ONG sol·licitant de la subvenció  
Les ONG sol·licitants de la subvenció hauran d'acreditar la seua experiència en la realització d'este tipus de projectes per mitjà de l'aportació de documents justificatius de l'execució, individualment o en agrupació amb altres ONG, de quatre projectes de cooperació en països i pobles.   
En el cas d'agrupació d'ONGs, serà suficient que la que actua com a responsable del projecte acredite esta experiència prèvia.  
S'eximeix de l'acreditació de l'experiència prèvia de quatre anys a aquelles entitats que ja hagueren rebut subvencions en anteriors convocatòries d'ajudes o que compten amb l'acceptació del Consell Municipal de Benestar Social.  
Article 4. Criteris prioritaris per a la selecció de projectes  
Per a la present convocatòria s'estableixen les prioritats següents:   
a) La ubicació dels projectes haurà de referir-se a pobles en què Espanya té vincles culturals i històrics, i altres països per especials circumstàncies d'extrema necessitat.   
b) Aquells projectes que en relació amb els objectius i camps d'actuació del programa contemplen accions que afecten:  
1. Els processos migratoris, com a forma d'afavorir l'assentament de les poblacions i el desenrotllament en els països d'origen.   
2. El desenrotllament de la dona i la protecció de la infància  
3. La cooperació en preservació i millora del medi ambient.  
4. La protecció i defensa dels drets humans.  
5. Els progressos de l'educació, la salut i la cultura dels pobles.  
c) S'atendran determinats projectes que, pel seu caràcter d'emergència (catàstrofe, epidèmia, guerra, fam?) així ho requerisquen.  
d) Aquells projectes que per la seua envergadura requerisquen l'esforç i coordinació amb altres institucions, pobles o mancomunitats, seran tinguts en compte i s'establiran els mecanismes necessaris per a la seua bona marxa; ja que seran este tipus de projectes els que tindran un caràcter més global, de major cost i que suposaran un canvi qualitatiu i quantitatiu en la vida dels pobles.   
e) Prioritats relatives als beneficiaris del projecte: projectes amb nombre més gran de beneficiaris i aquells els beneficiaris dels quals estiguen inclosos en col·lectius de major vulnerabilitat (dones, infància i joventut, comunitats indígenes, persones amb discapacitat, tercera edat, etc.). Autogestió dels projectes.  
f) Així mateix, es donarà prioritat:  
1. Aquells projectes presentats per entitats que tinguen vincles amb ONG presents a Aldaia i que estiguen implicades en el Benestar Social d'Aldaia.  
2. Els projectes en què es demostre una elevada implicació financera de l'entitat sol·licitant, traduïda en el seu propi percentatge de finançament.  
4. Els projectes les despeses d'administració dels quals siguen inferiors al percentatge màxim admissible (que és del 10%).  
5. Les ONG que realitzen tasques educatives de conscienciació respecte a la realitat dels països empobrits a Aldaia, tant en centres educatius, com amb associacions o en campanyes dirigides a la població en general.  
Article 5. Requisits tècnics del contingut dels projectes   
El contingut dels projectes haurà d'incloure:  
1. Identificació i formulació precises, amb objectius clars i realistes.  
2. Calendari detallat d'accions.   
3. Desglossament pressupostari detallat.   
4. Estudi de viabilitat econòmica, social i administrativa de l'acció i possible continuïtat d'esta després del cessament del finançament extern. En el cas de construcció de vivendes o infraestructures, s'haurà d'incloure document de conformitat de les autoritats locals.  
5. Criteris o indicadors que permeten mesurar el grau de realització dels objectius fixats.  
6. Implicació en el projecte de les entitats que actuen com a contrapart en el país receptor i, si és el cas, participació dels mateixos beneficiaris en el disseny, execució i avaluació, de l'activitat.  
7. Identificació exacta i detallada de les fonts de finançament complementari de la subvenció de l'Ajuntament d'Aldaia.  
8. Memòria econòmica i pla de finançament, on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total.   
Article 6. Formulari de sol·licitud i documents que han d'acompanyar-lo  
Per a tindre accés a les ajudes objecte d'esta convocatòria serà necessari omplir en tots els seus punts el formulari d'identificació del projecte, d'acord amb el model que podrà obtindre's en l'Oficina d'Informació al Ciutadà de l'Ajuntament o a través de la pàgina web d'este . La manca de dades en algun dels apartats del formulari i la seua falta d'esmena impedirà l'avaluació tècnica del projecte.  
Així mateix, és de compliment obligatori la presentació de la documentació següent:  
- Projecte que es pretén realitzar.  
- Compromís d'aportar la diferència, bé directament, bé per finançament de tercers, entre el cost total del projecte o fase del projecte i la subvenció atorgada.   
- Documentació acreditativa d'estar al corrent en les cotitzacions de la Seguretat Social i en les obligacions tributàries, segons el que disposa la legislació vigent.  
Les ONG que concórreguen per primera vegada a la convocatòria de l'Ajuntament d'Aldaia hauran de presentar, a més:  
1. Fotocòpia compulsada dels estatuts de l'ONG, en els quals han de constar la inexistència d'ànim de lucre en els fins de l'entitat.  
2. Fotocòpia compulsada de la inscripció en el registre provincial i/o nacional d'associacions.  
3. Fotocòpia compulsada de la targeta d'identificació fiscal  
Article 7. Termini de presentació de les sol·licituds i nombre màxim de projectes a presentar  
El termini de presentació de sol·licituds serà de 30 dies a comptar des de l'endemà de la publicació de la convocatòria en el Diari Oficial de la Comunitat Valenciana. En el cas que l'últim dia del termini siga inhàbil, el termini s'entendrà prorrogat al primer dia hàbil següent, d'acord amb el que disposa l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú. El mes d'agost serà inhàbil a tots els efectes.   
A fi d'aconseguir una major redistribució de les ajudes entre les ONG valencianes i una major concentració dels esforços de cada una d'estes en un menor nombre de projectes a gestionar, es limitarà a un el nombre de projectes presentats per esta convocatòria i per a cada entitat sol·licitant.  
Les sol·licituds d'ajuda es presentaran, junt amb la documentació requerida, en l'Ajuntament, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
Article 8. Avaluació dels projectes  
1. Els projectes que complisquen els requisits tècnics anteriors seran avaluats de conformitat amb allò que s'ha disposat en primera instància pel Consell de Benestar Social, el qual elevarà una proposta a la comissió informativa corresponent, que té la potestat d'emetre un informe per a la seua aprovació per la Junta de Govern Local.  
Article 9. Percentatge de cofinançament i quantia de les subvencions.  
Les ajudes concedides en virtut d'esta convocatòria aniran a càrrec de la partida corresponent «Subvencions a ONGs» del pressupost municipal per al 2010.  
La participació financera de l'Ajuntament en els projectes serà, com a màxim, del 80% del cost total del mateix.  
Les ajudes es concediran per a les accions d'un projecte realitzades en l'exercici 2010. Aquells projectes que es prolonguen més enllà del 31 de desembre de 2010 hauran de demostrar la seua viabilitat a pesar de comptar amb finançament municipal inicialment només per al primer exercici. El Consell de Benestar Social avaluarà els projectes plurianuals informant de les conseqüències de tals circumstàncies i proposant, si és el cas, la prioritat per a les següents convocatòries.   
No se subvencionaran les despeses indirectes (s'entén com a tal: imputació de lloguers de la seu de l'entitat, despeses de comunicacions i energia o compra d'equipament).  
Article 10. Inici de l'execució i lliurament anticipat de fons  
1. Quan la sol·licitud no reunisca els requisits exigits, o no s'acompanye de la documentació que d'acord amb estes bases resulte exigible, es requerirà l'entitat interessada perquè en el termini de 10 dies esmene la falta o adjunte els documents preceptius, indicant-li que, si així no ho fa, se la tindrà per desistida de la seua petició, d'acord amb el que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. Així mateix, esta administració es reserva la facultat de requerir en qualsevol moment garantia real o personal a l'entitat beneficiària si circumstàncies objectives així ho justifiquen.  
3. L'ONG subvencionada firmarà un conveni amb l'Ajuntament on s'assumisquen els compromisos d'estes bases i allò que s'ha estipulat en l'Ordenança municipal de subvencions, i el de cooperació amb l'Ajuntament en la difusió i sensibilització ciutadana a Aldaia. L'Ajuntament hi assumirà el compromís d'alliberar els fons. En el dit acte han d'estar presentats els documents i requeriments d'este article.  
4. Aquelles associacions que reben per primera vegada l'ajuda o que sol·liciten l'ingrés de la subvenció en compte diferent de la de l'exercici anterior hauran d'aportar la fitxa d'alta de manteniment de tercers, en un termini màxim de 10 dies des de la firma del conveni.  
5. L'Ajuntament alliberarà els fons una vegada firmat el conveni i sempre que, si és el cas, l'entitat beneficiària haja justificat correctament la subvenció de l'exercici anterior i complit les restants obligacions de la convocatòria, tal com establix l'article 2.5 d'aquestes bases.  
Article 11. Finalització del projecte, informe final i justificació dels gastos  
1. Els projectes es consideraran finalitzats una vegada transcorregut el termini d'execució de la fase o fases previstes en el formulari d'identificació del projecte i que no podrà superar el 31 de desembre de 2010.  
El termini per a la presentació de l'informe final i la justificació de les despeses serà de dos mesos a partir de la data de finalització del projecte i tota la documentació haurà de presentar-se acompanyant l'original i una còpia per a la seua compulsa o bé per mitjà de còpia degudament compulsada per notari o fedatari públic.  
2. L'informe final del projecte haurà d'anar acompanyat dels documents següents:  
a) informe del soci local sobre les repercussions del projecte  
b) Balanç resum de les activitats subvencionades  
c) Document bancari justificatiu del canvi de divises realitzat, on conste el tipus de canvi practicat  
d) Compte justificatiu dels gastos  
e) Factures que suporten el compte anterior   
3. Les factures presentades hauran de complir amb els requisits exigits per la legislació del país en què s'hagen adquirit els béns o prestats els servicis, per a o pel beneficiari de la subvenció i, en tot cas, inclouran:  
a) Nom, cognoms, denominació social, domicili i número d'identificació fiscal (si és el cas) de l'expedidor i del destinatari.  
b) Descripció de l'operació i contraprestació total.  
c) Lloc i data d'emissió.  
4. S'haurà d'expedir i entregar factura pels pagaments anteriors a la realització de l'operació. En la corresponent factura es farà indicació expressa de tal circumstància.  
5. Els documents originals justificatius de la despesa hauran de presentar-se davant del Departament de Servicis Socials de l'Ajuntament, a l'efecte de que es procedisca a la comprovació que en ells consta la diligència relativa a la seua afectació, total o parcial, al projecte subvencionat.   
6. En el cas que la contrapart local no puga desprendre's d'algun document justificatiu de la despesa, haurà de presentar informe que motive esta impossibilitat. Serà en este cas necessària l'aportació d'una fotocòpia del document que haja sigut confrontada per un notari o per un funcionari de l'ambaixada o consolat espanyol, el qual ha de donar fe expressament que, en l'original del document, s'ha fet constar de manera fefaent que la despesa ha sigut subvencionada per l'Ajuntament d'Aldaia parcialment, en la quantia que s'especifique.   
7. Si la justificació de la despesa no assolira la totalitat de la quantia subvencionada es podrà completar amb un altre projecte semblant, amb l'autorització prèvia del canvi per part de l'Ajuntament.  
Si l'ONG no ha aconseguit la subvenció suficient per a l'execució del projecte o ha rebut ja el cent per cent, pel la qual cosa la subvenció de l'Ajuntament ja no fóra necessària per a l'esmentat projecte, l'ONG podrà:  
- Tornar la subvenció atorgada.  
- Sol·licitar canvi de projecte.  
- Realitzar alguna fase del projecte per a la que sí que tinga suficient finançament.  
Article 12. Modificació del projecte i ampliacions de termini  
1. Qualsevol modificació del contingut del projecte, tal com ve definit en el formulari d'identificació, que afecte els apartats de pressupost, finançament del projecte i anualitats haurà de ser prèviament autoritzada per l'Ajuntament d'Aldaia.  
2. No s'admetran modificacions que suposen un increment de les partides de gastos administratius.   
Article 13. Revocació i reintegrament de les subvencions  
1. L'administració, si existiren motius fundats per a suposar que el projecte de cooperació està sent incorrectament executat, podrà revocar, amb audiència prèvia de l'entitat interessada, la resolució de sol·licitud de la devolució dels fons.  
Article 14. Difusió de l'origen de les subvencions  
Les entitats que reben estes ajudes hauran de donar difusió a l'origen de la subvenció i incorporar de forma visible el logotip de l'Ajuntament d'Aldaia en tot material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de l'Ajuntament d'Aldaia haurà de figurar amb la mateixa grandària i en les mateixes condicions de visibilitat.  
DISPOSICIONS FINALS  
Primera  
A més del que disposa la present convocatòria, és d'aplicació la Llei 38/2003, de 17 de desembre, General de Subvencions.  
Segona  
El Consell de Benestar Social es compromet a:  
- Estudiar i valorar els projectes que es presenten a la subvenció.  
- Realitzar el seguiment anual i proposar a la comissió informativa de continuïtat o no dels projectes de més d'un any.  
- Establir mecanismes per a la realització d'eixos seguiments inclosos aquells que suposen visitar directament els projectes.  
- Participar de manera activa en les activitats de cooperació, solidaritat, sensibilització, etc., que puguen proposar-se en el poble, així com assumir el compromís de ser els protagonistes principals d'algunes d'aquelles activitats, programes o propostes que cada any se seleccionen.  
Aldaia, 28 d'abril de 2010.- L'alcaldessa: Desemparats Navarro i Pròsper.